open-index/open-wikipedia-markdown huggingface dataset:
גילברט (אריזונה)

**גילברט** (באנגלית: **Gilbert**) היא עיר במחוז מריקופה, אריזונה שבארצות הברית. גילברט היא התאגיד העירוני בעל צפיפות האוכלוסייה הגדולה ביותר בארצות הברית. העיר עברה שינוי מהיר מקהילה המבוססת על חקלאות למרכז פרוורי בעל פעילות כלכלית מגוונת הממוקם בדרום-מזרח המרחב המטרופוליטני של פיניקס. בשנים האחרונות האוכלוסייה של גילברט גדלה בקצב מהיר באופן קיצוני, כאשר זו הגיעה מכ-5,710 ב-1980 עד לכ-208,000 במפקד שנערך ב-2010 - גידול של כ-3,650 אחוזים ב-30 שנה.

תחילתה של ההתיישבות באזור שנקרא כיום גילברט התאפשרה תודות לוויליאם "בובי" גילברט, שעל שמו נקראת העיר. הוא סיפק ב-1902 את השטח לצורך בניית מסילת רכבת בין פיניקס לפלורנס. ב-1910 נוסדה המכולת "Ayer's Grocery Store", החנות הראשונה בגילברט, וב-1912 התמקם סניף הדואר הראשון בחנות זאת. באותה שנה הגיעו מורמונים רבים להתיישב בגילברט, ועד ל-1918 הם התארגנו תחת הארגון "Gilbert Ward".

גילברט הייתה יישוב חקלאי עד ל-1920, אז הפכה לתאגיד עירוני. כעיירה נשארה גילברט בעלת אפיון חקלאי מובהק, ונודעה כ"בירת החציר העולמית" מ-1911 עד לשנות ה-20 המאוחרות של המאה ה-20.

## קישורים חיצוניים

* 
* 

* Town Room, Gilbert Historical Museum website


## הערות שוליים

קטגוריה:אריזונה: ערים
קטגוריה:יישובים שהוקמו במאה ה-20
גלנדייל (אריזונה)

**גלנדייל** (באנגלית: **Glendale**) היא עיר במחוז מריקופה, אריזונה שבארצות הברית.

## היסטוריה
האזור שנקרא היום "גלנדייל" היה מדבר שממה עד ל-1887, אז ייסד ויליאם ג'ון מרפי את היישוב החדש לו קרא "גלנדייל". ה'יישוב' נותר שמם עד ל-1891 אז פעל מרפי יחד עם ברג'ס הדסל להביא 70 משפחות למקום.

הגעתה של הרכבת לגלנדייל אפשרה למתיישבים בעיר תעבורה נוחה למוצריהם, וכן ייבוא קל של חומרי בנייה לעיר. הקמת המפעל "Beet Sugar Factory" ב-1906 תרמה אף היא לצמיחתה של העיר. אף על פי שהפעילות סביב המפעל נמשכה רק עד ל-2013, המפעל שיחק תפקיד חשוב בגידול במספרם של מהגרים ואחרים שהגיעו להתיישב בעיר.

במפקד האוכלוסין שנערך ב-2000 נמנו בגלנדייל כ-218 אלף נפש, כ-75 אלף משקי בית וכ-54 אלף משפחות. צפיפות האוכלוסייה לפי אותו מפקד עמדה על קצת יותר מ-1,500 נפש לקמ"ר.

בגלנדייל שני מרכזי ספורט עיקריים: אצטדיון אוניברסיטת פיניקס המשמש מאז 2006 כאצטדיונה הביתי של אריזונה קרדינלס מליגת ה-NFL; וכן ה-"חילה ריוור ארנה" - היכל ספורט הקשור לאצטדיון אוניברסיטת פיניקס והמשמש מאז 2003 כאולמה הביתי של קבוצת ההוקי קרח המקצוענית, אריזונה קויוטיס, מליגת ה-NHL.

## קישורים חיצוניים

* 

## הערות שוליים

*
קטגוריה:אריזונה: ערים
קטגוריה:יישובים שהוקמו ב-1887
דריל יאנמאט

**דריל יאנמאט** (הולנדית: **Daryl Janmaat**; נולד ב-22 ביולי 1989) הוא כדורגלן עבר הולנדי ששיחק בעמדת המגן.
## קריירה
### קריירת מועדונים
יאנמאט החל במועדון הנוער של פיינורד, שם שיחק שש שנים. את הקריירה הבוגרת שלו החל בעונת 2007/2008 בקבוצת דן האג בליגת המשנה ההולנדית. עונה לאחר מכן עבר לליגה הבכירה כשחתם בקבוצת הירנביין, איתה זכה ב-2012 בגביע ההולנדי. במהלך ארבע העונות שלו בהירנביין, נכלל בהרכב הפותח בשלוש עונות, כאשר שותף רק ב-10 משחקים בעונה הראשונה.

לאחר תום החוזה שלו בהירנביין, הצטרף יאנמאט למועדון ההולנדי המוביל פיינורד, בו כבר שיחק כשחקן נוער.

ב-17 ביולי 2014 יאנמאט חתם בקבוצת ניוקאסל יונייטד מהפרמייר ליג.

ב-24 באוגוסט 2016 חתם יאנמאט בווטפורד.

ב-29 בדצמבר 2020 חזר יאנמאט לאחר 12 וחצי שנה לקבוצת נעוריו דן האג. בסיום עונת 2021/2022 הודיע על פרישה ממשחק.

### נבחרת הולנד
ב-7 בספטמבר 2012 רשם יאנמאט את הופעת הבכורה שלו בנבחרת נבחרת הולנד בה השלים 90 דקות בניצחון הבית על נבחרת טורקיה במסגרת מוקדמות מונדיאל 2014.

## קישורים חיצוניים

* 

קטגוריה:כדורגלנים הולנדים
קטגוריה:מגני כדורגל הולנדים
קטגוריה:כדורגלני דן האג
קטגוריה:כדורגלני הירנפיין
קטגוריה:כדורגלני פיינורד
קטגוריה:כדורגלני ניוקאסל יונייטד
קטגוריה:כדורגלני ווטפורד
קטגוריה:כדורגלני נבחרת הולנד
קטגוריה:כדורגלני מונדיאל 2014
קטגוריה:ספורטאים הולנדים באנגליה
קטגוריה:הולנדים שנולדו ב-1989
מונקאליירי

**מונקאליירי** (באיטלקית: **Moncalieri**) היא עיר בנפת טורינו שבמחוז פיימונטה שבאיטליה. העיר שוכנת במרחק 8 ק"מ ממרכז העיר טורינו. מונקאליירי ידועה בזכות המצודה שלה שנבנתה במאה ה-12 והורחבה במאה ה-15 ובהמשך הייתה למעון החביב על ויטוריו אמנואלה השני, מלך איטליה ועל בתו מריה קלוטילדה. המצודה היא אחת מהמעונות המלכותיים של בית סבויה שהוכרזו כאתר מורשת עולמית על ידי ארגון אונסק"ו בשנת 1997.

## היסטוריה
מונקאליירי נוסדה ב-1228 על ידי תושבים מטסטונה (Testona), כיום אחד מפרברי העיר, כמקום מפלט מההתקפות שספגו מהעיר קיירי (Chieri). הגישה הקלה לנהר הפו והגשר שהיא חלשה עליו, גרמו לפריחה מסוימת של העיר שנעשתה "עיר חופשית" והיא הייתה למשכנם של כמה מנזרים.

במאה ה-17 הפכה מונקאליירי לנחלתו של בית סבויה והמצודה של העיר שימשה אותם כמעון הקיץ. במהלך איחוד איטליה נחתמה ב-1849 הצהרת מונקאליירי שבה הוכרז ויטוריו אמנואלה השני כיורשו של אביו והוכרז על הסכם שלום עם האימפריה האוסטרית. כיום מונקאליירי היא מרכז לתעשיות טכנולוגיות מתקדמות.

## אתרים חשובים
המצודה היא אחד מהמעונות של בית סבויה שהוכרזו כאתר מורשת עולמית. מאז 1919 היא משמשת כבסיס הדרכה של הקרביניירי, אחת מהזרועות של הכוחות המזוינים של איטליה.

בסמוך למצודה, משתרעת כיכר ויטוריו אמנואלה השני שהייתה בעבר מרכז חיי העיר. הכיכר רוצפה בשנת 1825 והמזרקה עם הפסל בדמותו של נפטון (Il Saturnio) נמצאת בחלקה העליון של הכיכר המשופעת. מסיבות אסתטיות ומעשיות המזרקה הועברה כמה פעמים ממקום למקום. מעבר צר מחבר את הכיכר למוסד החינוכי (Real Collegio Carlo) שבו למדו בני האצולה. כיום שוכנת במקום מכללת קארלו אלברטו (Collegio Carlo Alberto), הפועלת בחסות אוניברסיטת טורינו ובה קיימת פעילות מחקר והוראה בתחומי המשפטים, הכלכלה ומדעי המדינה.

הכנסייה הגותית של סנטה מריה דלה סקאלה (Santa Maria della Scala), משכנת את שרידיו של הפטרון המקומי של העיר.

## ערים תאומות
* 
* 

## קישורים חיצוניים

* 
* 

## הערות שוליים

קטגוריה:פיימונטה: ערים
קטגוריה:יישובים שהוקמו במאה ה-13
מרחב CW

בטופולוגיה, **מרחבי CW** הם סוג של מרחבים טופולוגים הנחקרים בתחום הטופולוגיה האלגברית. תכונה חשובה של מרחבי CW, היא שניתן להגדיר עליהם קומפלקסים סימפלקסים.

## הגדרה
מרחב CW הוא מרחב האוסדורף המורכב מאיחוד של קבוצות פתוחות הנקראות תאים (Cells). על המרחב לקיים את התנאים הבאים:
# לכל תא מממד n, קיימת פונקציה רציפה מהכדור הסגור ה-n-ממדי למרחב CW. על פונקציה זו למפות את פנים הכדור לתא.
# הסגור של כל תא נחתך עם כמות סופית של תאים.
# קבוצה במרחב הטופולוגי היא סגורה אמ"מ לכל תא שנבחר - החיתוך שלה עם הסגור של התא הוא סגור.

כדי ליצור מרחב CW מעניין, נהוג שמרחב CW הוא מרחב מנה בו התאים "מודבקים" זה לזה.

ממד המרחב הוא המקסימום על ממדי התאים המרכיבים אותו. אם מקסימום כנ"ל לא קיים, נאמר שממד המרחב הוא אינסוף. השלד ה-n ממדי של המרחב הוא איחוד כל התאים שממדם קטן או שווה ל-n.

## בניה אינדוקטיבית
ניתן לבנות מרחב CW באופן אינדוקטיבי. בשלב הראשון, על ידי הדבקה של תאים מממד 1 לשלד ה-0 מממדי, נייצר את השלד ה-1 ממדי. בשלב ה-n, על ידי הדבקה של תאים מממד n לשלד ה-n-1 ממדי, נייצר את השלד ה-n ממדי.

## דוגמאות
* ספירה n ממדית, S^n, היא מרחב CW.
* עגיל הוואי (Hawaiian Earring) אינו מרחב CW.

## קישורים חיצוניים
* מרחבי CW באתר Wolfram
* 

*
CW
אליפות וימבלדון 1927

**אליפות וימבלדון 1927** הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-20 ביוני והסתיימה ב-2 ביולי. תוכנית התחרות כללה תחרויות גברים, תחרויות נשים ותחרויות זוגות גברים, זוגות נשים וזוגות מעורבים.

השנה לראשונה בוצע דירוג השחקנים לפי הישגיהם במשחקים קודמים. בתחרות היחידים דורגו 8 משתתפים בכל תחרות ובתחרות הזוגות דורגו 4 זוגות בכל תחרות.

באליפות זו בלטו טניסאים מארצות הברית שזכו בכל התארים למעט גברים יחידים: הלן וילס זכתה בתחרות נשים וזוגות נשים, אליזבת ריין זכתה בתחרות זוגות נשים וזוגות המעורבים ופרנק הנטר זכה בתחרות זוגות גברים וזוגות המעורבים.

## התחרות
### תחרות הגברים
שמאל|ממוזער|180px|אנרי קושה, מנצח תחרות הגברים
בתחרות זו השתתפו 128 טניסאים שחולקו ל-8 בתים. לקראת התחרות המשתתפים החזקים דורגו כדלקמן:

# רנה לקוסט (), מנצח תחרות 1925, הודח בחצי גמר
# ביל טילדן (),מנצח תחרויות 1920-1921 הודח בחצי גמר
# ז'אן בורוטרה (), מנצח תחרויות 1924 ו-1926, הפסיד בגמר
# **[[אנרי קושה]] (), ניצח בתחרות**
# טקייצ'י הרדה (), הודח בסבב הראשון
# לואיס ריימונד ( דרום אפריקה), הודח בסבב השני
# ז'אק בריניון (), הודח ברבע גמר
# יאן קוז'לוח (), הודח ברבע גמר

בגמר התחרות נפגשו אלוף שנת 1926 ז'אן בורוטרה () ואנרי קושה (). אנרי קושה ניצח ב-5 מערכות ובכך זכה באליפות.

### תחרות הנשים
ימין|ממוזער|180px|הלן וילס, מנצחת תחרות הנשים
בתחרות הנשים השתתפו 84 טניסאיות שחולקו ל-8 בתים. כמו בתחרות הגברים, 8 טניסאיות זכו לדירוג:

# **[[הלן וילס]] (), זכתה בתחרות**
# קיטי גודפרי (), מנצחת שנת 1926, הודחה ברבע-גמר
# קיאה באומן (), הודחה בסיבוב הרביעי
# לילי דה אלברס (), הפסידה בגמר
# אליזבת ריין (), הודחה בחצי גמר
# מולה מלורי (), הודחה בסיבוב השלישי
# בובי הייני ( דרום אפריקה), הודחה בסיבוב השלישי
# איירין פיקוק, ( דרום אפריקה), הודחה ברבע גמר

במשחק הגמר הלן וילס () ניצחה את לילי דה אלברס () בשתי מערכות.

### תחרות זוגות גברים
בתחרות השתתפו 64 זוגות. בהתאם לכללים החדשים, 4 זוגות קיבלו דירוג:

# ז'אק בריניון ואנרי קושה (), מנצחי שנת 1926, הפסידו בגמר
# רנה לקוסט וז'אן בורוטרה (), הודחו בסיבוב השלישי 
# ג'אק קונדון ולואיס ריימונד ( דרום אפריקה), הודחו בחצי גמר 
# **[[פרנק הנטר]] ו[[ביל טילדן]] (), זכו באליפות**

במשחק הגמר נפגשו פרנק הנטר וביל טילדן () נגד אנרי קושה וז'אק ברוניון (). האמריקאים ניצחו ב-4 מערכות וזכו בתואר.

### תחרות זוגות נשים
בתחרות השתתפו 42 זוגות. בהתאם לכללים החדשים, 4 זוגות קיבלו דירוג:

# בובי הייני ואיירין פיקוק ( דרום אפריקה), הודחו בחצי גמר 
# **[[אליזבת ריין]] ו[[הלן וילס]] (), זכו בתחרות**
# קיטי גודפרי ובטי נוטל (), הפסידו בגמר
# ארמינטרוד הארבי () ומרי מקלקוהם (), הודחו בחצי גמר

במשחק הגמר שיחקו אליזבת ריין והלן וילס () נגד קיטי גודפרי ובטי נוטל (). האמריקאיות זכו בשתי מערכות.

### תחרות זוגות מעורבים
בתחרות השתתפו 64 זוגות. בהתאם לכללים החדשים, 4 זוגות קיבלו דירוג:

# לסלי וקיטי גודפרי (), מנצחי תחרות 1926, הפסידו בגמר 
# ז'אן בורוטרה ומרגריט ברוקדי (), הודחו בסיבוב השני
# **[[פרנק הנטר]] ו[[אליזבת ריין]] (), זכו בתחרות**
# ביל טילדן ומולה מלורי (), הודחו בסיבוב השני

במשחק הגמר שיחקו פרנק הנטר ואליזבת ריין () נגד לסלי וקיטי גודפרי () וניצחו אותם בשתי מערכות.

## קישורים חיצוניים
* תוצאות משחקי גברים
* תוצאות משחקי זוגות גברים
* תוצאות משחקי נשים
* תוצאות משחקי זוגות נשים
* תוצאות משחקי זוגות מעורבים

קטגוריה:אליפויות וימבלדון
וימבלדון
קטגוריה:1927 בממלכה המאוחדת
חרדים10

**חרדים10** הוא אתר חדשות ישראלי, שהוקם ב-2014. האתר מתמקד בסיקור תחומים הנוגעים לחברה החרדית בישראל ובעולם. באתר מדורי חדשות, פוליטיקה, חדשות הנוגעות למגזר החרדי, מוזיקה ומשפחה.
האתר הוא בבעלותם של בני הזוג דוד רוטנברג ושרי רוט, בשיתוף קבוצת משקיעים ששמם לא מפורסם.

## הקמת האתר
ב-2002 התגבש פורום בחדרי חרדים, במסגרת אתר הייד פארק, ואותו ניהל בתחילה דוד רוטנברג תחת השם "דוד10". עם השנים נקנה האתר על ידי משקיעים שונים והתפתח גם לאתר בחדרי חרדים שרוטנברג היה לעורכו. שרי הצטרפה לאתר ב-2009 ככתבת פוליטית.

ב-2013 רכש את האתר מאיר גל מבעלי משרד הפרסום גל אורן BSD, ולאחר מספר חודשים פוטרו בני הזוג בשל סכסוכי עבודה וחילוקי דעות מקצועיים. באפריל 2014 הקימו יחד עם כחמישה עשר עיתונאים ואנשי תקשורת את אתר חרדים10 שיועד להתחרות באתרים החרדיים הבולטים בחדרי חרדים וכיכר השבת.

עורכו הראשי של האתר הוא דוד רוטנברג. עורכים נוספים הם איציק הלפרין כתב לענייני חרדים בערוץ 1, ונחמן וייס. הכתבת הפוליטית והמרכזית היא שרי רוט, ומלבדה כותבים יוסף גרינבוים ואלי שוורץ. באתר מתפרסמים טורי דעה מכותבים בולטים בהם מנוחה פוקס ואליעזר היון שמרכז את מדור הטורים, כן מובאים גם טורים מפורסמים שנכתבו לעיתונים אחרים, בהם טורי דעה של סיון רהב-מאיר, ידידיה מאיר, מנחם ברוד ורביב דרוקר.

לדברי אנשי האתר, הוא דוגל באג'נדה שהיא נגד הדרת נשים בכל מקרה בו הדבר אינו נוגד את ההלכה ולפיכך מפרסם תמונות נשים.

## קישורים חיצוניים
* 

* 
* 

## הערות שוליים

קטגוריה:אתרי אינטרנט חרדיים
תחמוצת הפניום

**תחמוצת הפניום**, המכונה גם הפניה, היא תרכובת כימית אי-אורגנית בעלת הנוסחה הכימית HfO2. התחמוצת היא מוצק חסר צבע שאינו מסיס כלל. תחמוצת הפניום היא אחת הצורות היציבות והנפוצות ביותר של היסוד הפניום. התחמוצת היא מבודד בעל פער אנרגיה של 5.3-5.7 אלקטרון וולט.

תחמוצת הפניום היא מוצק אינרטי למדי, אולם היא מגיבה עם חומצות חזקות כגון חומצה גופרתית מרוכזת, ויכולה להגיב גם עם בסיסים חזקים. התחמוצת מתמוססת באיטיות בחומצה הידרופלואורית.

## מבנה
תחמוצת הפניום נמצאה בניסויים במספר מבנים גבישיים, ובהם מבנה קובי, טטרגונלי, מונוקליני ואורתורומבי.

שכבות דקות של הפניום, בדרך כלל בעובי של ננומטרים בודדים, המשמשות במספר התקני מיקרואלקטרוניקה מודרניים (ראו: שימושים), הן לעיתים קרובות בעלות מבנה אמורפי. בגלל יתרונות אפשריים של המבנה האמורפי, לעיתים מסגסגים את תחמוצת ההפניום עם תחמוצת סיליקון או תחמוצת אלומיניום על מנת להעלות את טמפרטורת ההתגבשות של החומר.

## שימושים
### מיקרואלקטרוניקה
**טרנזיסטורי MOSFET**.
אחרי למעלה מעשור של מחקר אינטנסיבי באקדמיה ובתעשייה, בשנת 2007 הוציאה יצרנית המעבדים אינטל את המעבדים הראשונים הכוללים תחמוצת המבוססת על הפניום כמבודד השער של הטרנזיסטור, בדור ה-45 ננומטר. מדובר בדור הראשון של מבודדי השער המכונים high-k dielectrics, או חומרים דיאלקטריים בעלי מקדם גבוה. חומרים אלה החליפו את תחמוצת הסיליקון אשר שימשה כמבודד השער מאז הימים הראשונים של טרנזיסטורי ה-MOSFET. החלפת תחמוצת הסיליקון יצרה אתגרים רבים, במיוחד בתחומי הנדסת חומרים, והיא נועדה על מנת לאפשר להמשיך במגמת המזעור של ההתקנים, או בשמה הפופולרי חוק מור.

המקדם הדיאלקטרי של תחמוצת ההפניום הוא 4-6 פעמים גבוה יותר מזה של תחמוצת הסיליקון אותה החליף, והערך המדויק תלוי בעיקר במבנה הגבישי ובהרכב הכימי של התחמוצת. השיטה הנפוצה ביותר לגידול שכבות דקות של תחמוצת הפניום היא Atomic Layer Deposition, אולם ניתן לגדל את התחמוצת גם באמצעות שיטות כגון MOCVD, נידוף באמצעות קרן אלקטרונים, ו-reactive sputtering. שינויים קטנים בפרמטרים של גידול התחמוצת יכולים להביא לשינויים ניכרים בריכוז הפגמים, הזיהומים, ההרכב והמבנה הגבישי, ובכך להשפיע בצורה משמעותית על התכונות החשמליות של התחמוצת.

**זכרונות**. תחמוצת הפניום מתאימה לשימוש גם כשכבה המבודדת בזיכרונות פלאש. לאחרונה תחמוצות הפניום מושכות עניין גם ביישומים של זכרונות מסוג resistive switching. ביישומים אלה משתמשים לפעמים בתחמוצות עם פגמים כגון היעדרויות חמצן.

**קבלים**. תחמוצת הפניום שימושית גם בקבלי מיקרואלקטרוניקה מסוג מתכת-מבודד-מתכת (MIM), וזאת בעיקר בזכות המקדם הדיאלקטרי הגבוה, פער האנרגיה המתאים וההתאמה לתהליכי הייצור.

### שימושים נוספים
תחמוצת הפניום משמשת גם בציפויים אופטיים, וגם ביישומים מיוחדים של בידוד תרמי, כמו למשל בצמדים תרמיים היכולים להגיע לטמפ' של 2500 מעלות צלזיוס.

## הערות שוליים

קטגוריה:תרכובות אי-אורגניות
קטגוריה:תחמוצות
1884 בספורט

## כדורגל
### קבוצות שנוסדו
* דרבי קאונטי מאנגליה.
* לסטר סיטי מאנגליה
* טרנמיר רוברס מאנגליה
* לימאואדי יונייטד מצפון אירלנד

### כדורגל לפי מדינות
#### [[כדורגל באנגליה|אנגליה]]
*  הגביע האנגלי - בלקברן רוברס זוכה בגביע האנגלי.

## טניס

* מוד ווטסון זוכה בטורניר וימבלדון לנשים.
* ויליאם רנשו זוכה בטורניר וימבלדון לגברים.
* האחים ארנסט וויליאם רנשו זוכים טורניר וימבלדון לזוגות.

## קישורים חיצוניים

*
אליפות וימבלדון 1925

**אליפות וימבלדון 1925** הייתה תחרות טניס שנערכה על מגרשי הדשא של אצטדיוני הטניס בווימבלדון. התחרות התחילה ב-22 ביוני והסתיימה ב-4 ביולי. תוכנית התחרות כללה תחרויות גברים, תחרויות נשים ותחרויות זוגות גברים, זוגות נשים וזוגות מעורבים.

כמו בשנה הקודמת בוצע דירוג משתתפים. כול מדינה הייתה יכולה לדרג עד ארבעה משחקניה, כך שהם יוצבו בבתים שונים. השנה אליפות צרפת נפתחה לספורטאים זרים ובכך התגבשה מתכונת גראנד סלאם שקיימת עד היום.

באליפות זו ספורטאי צרפת זכו להישג בולט: סוזן לנגלן זכתה בתחרות הנשים, זוגות הנשים והזוגות המעורבים, רנה לקוסט זכה בתחרות הגברים ותחרות זוגות הגברים וז'אן בורוטרה זכה בתחרות זוגות הגברים והזוגות המעורבים.

## התחרות
### תחרות הגברים
שמאל|ממוזער|180px|רנה לקוסט, מנצח תחרות הגברים
לתחרות זו נרשמו 128 טניסאים שחולקו ל-8 בתים. למרות שרוב המתחרים היו בריטים, כמו בשנה שעברה רק אחד מהם הגיע למשחקי רבע-גמר לעומת שלושה טניסאים מצרפת. בגמר תחרות הגברים כמו בשנה הקודמת נפגשו הצרפתים ז'אן בורוטרה ורנה לקוסט, הפעם רנה לקוסט ניצח ב-4 מערכות וזכה בתואר.

### תחרות הנשים
[ימין|ממוזער|180px|[סוזן לנגלן, מנצחת תחרות הנשים]]
בתחרות הנשים השתתפו 64 טניסאיות (מהם 47 בריטיות) שחולקו ל-4 בתים. קיטי מקיין מבריטניה (אלופת שנת 1924) הודחה במשחק חצי-גמר על ידי סוזן לנגלן (צרפת). בגמר סוזן לנגלן פגשה את ג'ואן פריי הבריטית וניצחה אותה בשתי מערכות. לסוזן לנגלן זו הייתה הזכייה השישית בתואר אלופה בתחרות הנשים.

### תחרות זוגות גברים
בתחרות השתתפו 64 זוגות. לתחרות נרשמו זוגות טניסאים ממספר מדינות, כמו בתחרות הגברים. זוג אלופי 1924 האמריקאים פרנק הנטר ווינסנט ריצ'רדס לא השתתפו בתחרות. במשחק הגמר נפגשו הזוג האמריקאי ריימונד קייסי וג'ון הנסי עם הזוג הצרפתי רנה לקוסט וז'אן בורוטרה. הצרפתים ניצחו ב-5 מערכות וזכו בתואר.

### תחרות זוגות נשים
בתחרות השתתפו 39 זוגות. אלופות השנה הקודמת הלן וילס והייזל הוצ'קיס וייטמן לא השתתפו בתחרות. בגמר סוזן לנגלן (צרפת) ואליזבת ריין (ארצות הברית) שיחקו נגד קטלין ברידג' (בריטניה) ומרי מקלוהם (בריטניה) וניצחו אותן בשתי מערכות. לזוג לנגלן/ריין זו הייתה הזכייה השישית בתואר בתחרות זוגות הנשים.

### תחרות זוגות מעורבים
בתחרות השתתפו 52 זוגות. מנצחי אליפות 1924 הזוג בריין גילברט וקיטי מקיין לא השתתפו בתחרות. בגמר התחרות נפגשו אומברטו דה מורפורגו (איטליה) ואליזבת ריין (ארצות הברית) והזוג הצרפתי סוזן לנגלן וז'אן בורוטרה. הצרפתים ניצחו בשתי מערכות וזכו בתואר. לסוזן לנגלן זו הייתה הזכייה השלישית בתואר בתחרות זוגות המעורבים.

## קישורים חיצוניים
* האתר הרשמי של אליפות וימבלדון
* תוצאות משחקי גברים
* תוצאות משחקי זוגות גברים
* תוצאות משחקי נשים
* תוצאות משחקי זוגות נשים
* תוצאות משחקי זוגות מעורבים

קטגוריה:אליפויות וימבלדון
וימבלדון
אם אשאר (סרט)

**אם אשאר** (באנגלית: **If I Stay**) הוא סרט דרמה בבימויו של ר.ג'יי. קטלר, המבוסס על רומן שנכתב על ידי גייל פורמן. הסרט יצא לאקרנים ב-22 באוגוסט 2014.

## עלילת הסרט
מיה הול (קלואי גרייס מורץ) חשבה שההחלטה הקשה ביותר בחייה תהיה אם להמשיך את החלומות המוזיקליים שלה או ללכת בדרך שונה כדי לחיות עם אהבת חייה, החבר המרדני שלה, אדם (ג'יימי בלקלי).
אבל הכול משתנה כהרף עין, ברגע אחד קצר. תאונת דרכים לקחה את חייהם של אמהּ, אביה ואחיה הקטן של מיה בת ה-16.
חייה של מיה נתקעו, כיוון ששקעה בתרדמת בבית החולים ונתפסה בין חיים ומוות (מצב המכונה "לימבו").
מיה חוזרת אל העבר שלה ואף יש לה ניסיון מחוץ לגוף, כאשר היא יכולה לצפות בחברים ובני המשפחה המתאספים בבית החולים.
מיה צריכה לקבל החלטה חדשה. הפעם, זה לא רק על העתיד שלה. ההחלטה שתקבל תקבע את גורלה - אם להישאר לחיות אך בדרך חיים קשה יותר משחוותה אי פעם, או לברוח ולמות.

## שחקנים
* קלואי גרייס מורץ כמיה הול, מוזיקאית בת 17 שחייה השתנו לחלוטין, כאשר כל משפחתה נהרגה בתאונת דרכים והותירה אחריה החלטה אחת לעשות: אם להישאר או לברוח לנצח.
* מיריי אנוס כקאט הול, אמהֹּ של מיה, שיש לה תשוקה למוזיקת הרוק'נרול יחד עם שאר בני משפחתה, וקצת מהוססת לאהבתה של מיה למוזיקה קלאסית. קאט נהרגה בתאונת הדרכים, אבל נראית לאורך הסרט בפלאשבקים.
* לורן לי סמית כווילו.
* ליאנה ליברטו כקים שיין, חברה הטובה ביותר והבלתי נפרדת של מיה, שעוזרת לה להיפגש עם אדם, על אף סלידתה ממנו לאורך הסיפור.
* ג'יימי בלקלי כאדם ויילד, החבר חובב המוזיקה המרדני של מיה, ששר עם להקתו "כוכב נופל".
* יהושע לאונרד כדני הול, אביה של מיה, חובב רוק'נרול יחד עם אשתו ובנו הקטן, מלבד מיה - שחובבת מוזיקה קלאסית. דני נהרג בתאונת דרכים אולם נראה דרך פלאשבקים לאורך הסרט.
* יעקב דייוויס כטדי הול, אחיה הקטן של מיה שהיא אוהבת מאוד. מיה דואגת לו כל הזמן בספר כיוון שלא ברור אם הוא נהרג בתאונה בראשונה או לא אך מגלה זאת באמצע הספר.
* טובי הארגרייב - כמוש פיל אולף,

## יציאה לאקרנים ופרסום הטריילר
טריילר הסרט פורסם ב-15 באפריל 2014, וטריילר נוסף של הסרט פורסם ב-5 ביוני 2014 ברשת האינטרנט.
בינואר 2014 נקבע תאריך יציאת הסרט לאקרנים - 22 באוגוסט 2014.

## קישורים חיצוניים
* 

* אם אשאר - טריילר, YouTube (עם כתוביות בעברית)
* 

קטגוריה:סרטי 2014
קטגוריה:סרטי דרמה אמריקאיים
קטגוריה:סרטי דרמה רומנטית
קטגוריה:סרטי מטרו גולדווין מאייר
קטגוריה:סרטי האחים וורנר
קטגוריה:זוכי פרס בחירת הנוער: סרטים
קטגוריה:סרטי רוחות רפאים אמריקאיים
קטגוריה:סרטים על מוות
קטגוריה:סרטים המבוססים על רומנים אמריקאים
קטגוריה:סרטי דרמה רומנטית אמריקאיים
ג'נקינס

קטגוריה:שמות משפחה
קטגוריה:שמות משפחה ולשיים
קטגוריה:שמות משפחה המבוססים על השם יוחנן
מרחב פשוט-קשר מקומית-למחצה

בטופולוגיה אלגברית, **מרחב פשוט-קשר מקומית-למחצה** הוא מרחב טופולוגי, שבו לכל נקודה יש סביבה פשוטת קשר. תכונה זו חלשה יותר מהיות המרחב פשוט-קשר מקומית (שפירושה שקיים בסיס של קבוצות פשוטות קשר), ועם זאת היא מספיקה בכמה משפטים יסודיים בטופולוגיה אלגברית, בהם: קיום מרחב כיסוי אוניברסלי ומשפט הסיווג למרחבי כיסוי.
[ממוזער|100px|שמאל|[בקבוק קליין הוא **פשוט-קשר מקומית-למחצה**]]

## הגדרה
מרחב X הוא פשוט-קשר מקומית-למחצה אם לכל נקודה x במרחב קיימת סביבה U כך שכל לולאה ב-U היא נול הומוטופית ב-X (כלומר ניתנת לכיווץ באופן רציף ללולאה הקבועה על הנקודה x).

זהו תנאי חלש יותר מפשוט קשר מקומית שכן על הלולאה להיות נול הומוטופית ב-X ולא ב-U.

## דוגמאות
* מרחבי CW הם פשוטי קשר מקומית למחצה, ולכן גם צורות גאומטריות פשוטות כגון: S^n הספירה ה-n ממדית, טורוס ובקבוק קליין.
* עגיל הוואי (Hawaiian Earring) אינו פשוט קשר מקומית למחצה.
* המשלים של \mathbb{Q} \times \mathbb{Q} ב-\mathbb{R}^2, כאשר \mathbb{Q} מציין את קבוצת המספרים הרציונלים ו-\mathbb{R} את קבוצת המספרים הממשיים, אינו פשוט קשר מקומית-למחצה.

## קישורים חיצוניים
* 

*
פשוט-קשר מקומית-למחצה
אופידיופוביה

**אוֹפִידִיוֹפובּיָה** או **אוֹפיוֹפובּיָה** (באנגלית: **Ophidiophobia**) היא סוג של פוביה ספציפית מנחשים. המונח מגיע מהמילים היווניות "אוֹפִיס" (ὄφις) שפירושה נחשים, ו"פוֹבְּיָה" (φοβία) שפירושו פחד. לעיתים יש שימוש במונח הכללי יותר הרפטופוביה, שפירושו הפחד מזוחלים או דו-חיים.

חשוב להבדיל בין אנשים שאינם אוהבים נחשים, אנשים שפוחדים מהם בגלל הארס שלהם או מהסכנה הכרוכה במפגש איתם לבין אנשים הסובלים מפוביה. אופידיופוב אינו פוחד רק ממפגש עם נחשים אלא חרד מהמחשבה עליהם או אפילו מלראות אותם בטלוויזיה או בתמונות. פחד זה ידוע גם אצל פרימטים נוספים.

מחקרים שנעשו בארצות הברית ובבריטניה מראים שפוביה מנחשים היא הפוביה הנפוצה ביותר מבין הפוביות מבעלי חיים אחרים.

מחקרים העלו את התאוריה שלבני אדם יש כנראה תגובה מולדת לנחשים, שהייתה חיונית להישרדות המין האנושי מכיוון שאפשרה לבני האדם לזהות איומים כגון אלה מיד.

## הגישה האבולציונית
בשנת 1872 כתב צ'ארלס דרווין שהצמיד את פניו לחלון האקווריום של ביטיס מתנפח בגן החיות של לונדון. דרווין החליט בנחרצות שלא יזיז את פניו גם הנחש יתקוף אותו, שהרי הזכוכית השקופה מגינה עליו. למרות החלטה זו, ברגע שקפץ הנחש והכה, דרווין מעיד כי באופן אינסטינקטיבי הוא מיד זינק לאחור. הוא כותב "הרצון והתבונה שלי היו חסרי אונים כנגד דמיון הסכנה שמעולם לא חוויתי".

מחקרים פסיכולוגיים הראו כי לבני-אדם בוגרים יש יכולת זיהוי מהירה במיוחד של נחשים. הם מצביעים על שכיחות גבוהה יותר של תגובות פחד כמו עלייה בקצב פעימות הלב כאשר מוקרנות בפניהם תמונות של נחשים מאשר תמונות אחרות. לפי הגישה האבולציונית יכולת זו היא מולדת. בני-האדם פיתחו פרֶה-נטייה אבולוציונית לקשר בין נחשים לבין פחד. נחשים ארסיים היוו איום הישרדותי עבור רוב היונקים, ולכן יונקים שלמדו להימנע מהם, ובכללם בני אדם, הגדילו את סיכוייהם לשרוד. לפי אותו קו מחשבה אבולוציוני בני אדם למדו לזהות נחשים במהירות רבה יותר מבין גירויים אחרים. בסדרת ניסויים התגלה כי בני-אדם מזהים תמונה של נחש בקרב תמונות של פרחים במהירות רבה יותר מאשר הם מזהים תמונה של פרח בקרב תמונות של נחשים. ממצאים אלה תומכים בטענה שבני-אדם פיתחו רגישות מיוחדת לנחשים. במאמר שפרסמו ונסה לובו (LoBue) וג'ודי דלוץ' (DeLoache) בכתב-העת המדעי Psychological Science  נבדק אם כך הדבר בקרב ילדים צעירים מאוד, בגילאים 3 עד 5. במחקר התגלו תוצאות דומות גם עבור ילדים. מעבר לכך, תוצאות אלה היו נכונות גם לילדים שמעולם לא נתקלו בנחש. כלומר להתנסות קודמת עם נחשים אין השפעה על הרגישות אליהם או על מהירות הזיהוי שלהם. לפיכך מניחים החוקרים שזו נטייה מולדת.

במחקר שנעשה באוניברסיטת נגויה היפנית הופיעו מספר חיות בדרגות הסוואה שונות. בדרגות ההסוואה שבין 50 ל-75 אחוז, כלומר הסוואה בינונית עד גבוהה, מידת הדיוק בגילוי הנחשים הייתה גבוהה יותר ממידת הדיוק בגילוי חיות אחרות. תוצאות המחקר תואמות את התאוריה האבולוציונית. כמו כן היא מעלה שהמיומנות הזאת ייחודית לזיהוי נחשים, כנראה בגלל האיום שהם מייצגים.

## הופעות בתרבות
אופידיופוביה היא מאפיין ידוע של אינדיאנה ג'ונס.

במיתולוגיות קדומות של עמים שונים הנחש מסמל ערמומיות וסכנה. בספר בראשית מתוארת איבה נצחית בין הנחש לאדם: "וְאֵיבָה אָשִׁית בֵּינְךָ וּבֵין הָאִשָּׁה וּבֵין זַרְעֲךָ וּבֵין זַרְעָהּ הוּא יְשׁוּפְךָ רֹאשׁ וְאַתָּה תְּשׁוּפֶנּוּ עָקֵב".

## ראו גם
* זואופוביה
* ארכנופוביה
* אקרופוביה
* אופידיה

## קישורים חיצוניים
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:פוביות
קטגוריה:נחשים
תנאי שרשרת (מתמטיקה)

במתמטיקה ובתורת הקבוצות בפרט, **תנאי שרשרת** (מאנגלית - **Chain Conditions**) הם תנאים בדבר סופיות של שרשראות בקבוצות סדורות חלקית. שימושם הנפוץ הוא באלגברה מופשטת, למשל בחוגים ומודולים.

## הגדרה
תהי (S,\le ) קבוצה סדורה חלקית.

* נאמר ש-S מקיימת את **תנאי השרשרת העולה**, אם כל שרשרת { x }_{ 1 }\le { x }_{ 2 }\le ... של איברי S היא קבועה לבסוף, כלומר קיים מספר טבעי n, כך ש:{ x }_{ n }={ x }_{ n+1 }={ x }_{ n+2 }=....

* נאמר ש-S מקיימת את **תנאי השרשרת היורדת**, אם כל שרשרת { x }_{ 1 }\ge { x }_{ 2 }\ge ... של איברי S היא קבועה לבסוף.

## תנאי שרשרת במבנים אלגבריים
אלגברה מופשטת היא מהתחומים הנפוצים בהם יש שימוש נרחב בתנאי שרשרת.

בהינתן מבנה אלגברי ותתי מבנים מסוימים שלו (למשל - חוג והאידיאלים שלו), נתייחס אל קבוצת תתי המבנים כאל קבוצה סדורה חלקית, עם יחס ההכלה.

### [[תורת החוגים]]

*חוג נקרא נותרי אם הוא חילופי ומקיים ACC (תנאי שרשרת עולה - Ascending Chain Condition) על אידיאלים. במקרה זה, ניתן להוכיח כי היותו של חוג נותרי שקולה לתנאי המקסימום על אידיאלים, האומר כי בכל קבוצה לא ריקה של אידיאלים ישנו אידיאל מקסימלי, וגם לכך שכל אידיאל בו נוצר סופית.

* חוג נקרא ארטיני אם הוא חילופי ומקיים DCC (תנאי שרשרת יורדת - Descending Chain Condition)  על אידיאלים. בדומה לסעיף הקודם, ישנה שקילות בין חוג ארטיני לעקרון המינימום על אידיאלים. 

ארטיניות היא דווקא תכונה חזקה יותר מנותריות, על סמך משפט הופקינס-לויצקי, הקובע כי כל חוג ארטיני הוא נותרי.

### תורת המודולים

מודול נקרא נותרי, אם הוא מקיים ACC של תתי מודולים. כמו במקרה של חוגים, תכונה זו שקולה לעקרון המקסימום לתת מודולים ולכך שכל תת-מודול נוצר סופית. למעשה, המסקנות על תורת החוגים הן מקרה פרטי של מקרה זה, שכן כל חוג הוא מודול מעל עצמו, ותתי המודולים הם בדיוק האידיאלים.

### [[טופולוגיה]]
מרחב טופולוגי ייקרא נתרי אם כל סדרה יורדת בהכלה של קבוצות סגורות מתייצבת לבסוף. הגדרה זו שימושית בגאומטריה אלגברית כיוון שכל יריעה אפינית תחת טופולוגיית זריצקי היא נתרית.

### תנאים נוספים
בחוגים ניתן לדבר על תנאי שרשרת גם לסוגים מסוימים של אידיאלים. למשל, נאמר שחוג מקיים ACC Principal, אם הוא מקיים ACC על אידיאלים ראשיים - כלומר כל שרשרת של אידיאלים ראשיים היא קבועה לבסוף.

## קישורים חיצוניים
* 

קטגוריה:תורת הקבוצות
קטגוריה:קבוצות סדורות
קטגוריה:אלגברה
זואופוביה

**זואופוביה** או פחד מחיות היא קבוצה של פוביות ספציפיות מחיות מסויומות או פחד לא רציונלי או אף סלידה מכל יצור שאינו בן אדם.

דוגמאות לזואופוביות ספציפיות הן אנטומופוביה (פחד מחרקים), כמו אפיפוביה (פחד מדבורים).
ארכנופוביה (פחד מעכבישים) ואופידיופוביה (פחד מנחשים) נפוצים גם הם. זיגמונד פרויד ציין שפחד מחיות הוא אחד מהמחלות הפסיכונוירוטיות הנפוצות ביותר בקרב ילדים.

## סוגי זואופוביה
קבוצת הפוביות זואופוביה מכילה פחדים ספציפיים מבעלי חיים רבים, רובם אינם יונקים. להלן רשימה של פוביות נפוצות הנכללות בקבוצת הזואופוביה:
* אופידיופוביה - פחד מנחשים
* איכטיפוביה - פחד דגים
* אילורופוביה - פחד מחתולים
* אנטומופוביה - פחד מחרקים
** אפיפוביה - פחד מדבורים
** לפידופטרופוביה - פחד מפרפרים ועשים
* אקינופוביה - פחד מסוסים
* ארכנופוביה - פחד מעכבישים
* כירופטופוביה - פחד מעטלפים
* מוסופוביה - פחד מעכברים וחולדות
* צינופוביה - פחד מכלבים
* רנידאפוביה - פחד מצפרדעים
* **הרפטופוביה** פחד מזוחלים, בעיקר לטאות ונחשים, בעלי חוליות דומים ודו-חיים.

## ראו גם
* זואופיליה - משיכה לחיות

קטגוריה:פוביות
סיריאקוס הקדוש

**סיריאקוס הקדוש** הוא קדוש נוצרי ומרטיר שעל פי המסורת הנוצרית נהרג בגלל אמונתו במהלך רדיפת הנוצרים של דיוקלטיאנוס. הוא אחד מ-27 קדושים שנקראים בשם זה, למרות שרק שבעה מהם מוזכרים  במרטירולוגיה הקתולית, ואף נמנה עם ארבעה-עשר הקדושים המסייעים.

## חייו
על פי המסורת, הוא היה אציל רומי שהמיר את דתו לנצרות כמבוגר ותרם את כל רכושו לעניים. הוא מונה לדיאקון ואת שארית חייו העביר בסיוע וטיפול בעניים ובעבדים שבנו את מרחצאות דיוקלטיאנוס. בשנת 303, הוא עונה, נערף ונקבר בויה סלאריה. איתו הוצאו להורג עוד עשרים ושניים נוצרים נוספים.
מסופר עליו שגירש שדים משתי נערות, אחת מהן הייתה בתו של דיוקלטיאנוס, וכתוצאה מכך היא ואמה התנצרו.
השנייה הייתה בתו של מלך פרס ובעקבות ריפויה, התנצרו כל בני בית המלך.

לזכרו הוקדשו כנסייה במרחצאות דיוקלטיאנוס, שלאחר מכן נקראה על שמות קדושים אחרים. כמו כן, נקראו על שמו שני מנזרים בארץ ישראל, האחד במג'דל יאבא והשני בכפר פסאיל שליד יריחו. המנזרים נהרסו ושרידיהם מתוארכים לתקופה הביזנטית.

## קישורים חיצוניים

* סיריאקוס הקדוש באתר "איקונוגרפיה נוצרית"

## הערות שוליים

קטגוריה:ארבעה-עשר הקדושים המסייעים
קטגוריה:נפטרים ב-303
פסטיבל הזיכרון

**פסטיבל הזיכרון** (באנגלית: **Festival of Remembrance**) הוא אירוע ממלכתי בריטי שנתי, הנערך בלונדון בערב יום הזיכרון הלאומי.

האירוע מתקיים באולם הרויאל אלברט הול בשבת שלפני יום הזיכרון במעמד המלכה, בני משפחת המלוכה, ראש ממשלת בריטניה ושרים בממשלתו. הוא מוקדש להעלאת זכרם של הנופלים במלחמות בריטניה לאורך השנים ולהצדעה לוותיקי הכוחות המזוינים שלה, למשרתים בפועל ולבני משפחותיהם ובפרט לחיילים שנפגעו במהלך שירותם. האירוע, שאורכו כשעתיים, מופק על ידי הלגיון הבריטי המלכותי.

בחלקו הראשון של האירוע מתקיימות בעיקר הופעות של זמרים אזרחיים, להקות ומקהלות השרים שירים מסורתיים. חלקו השני, מעמד הזיכרון (Act of Remembrance), מוקדש לזיכרון הנופלים. הוא נפתח במצעד לתוך האולם של חיילים מזרועות הצי, הצבא וחיל האוויר של בריטניה ומתנדבים של הלגיון הבריטי המלכותי וארגונים אזרחיים נוספים, המתייצבים כולם במסדר. מושרים בו מזמורים ושירים פטריוטיים, נקראות תפילות ונישאת תרועת אבל שלאחריה שתי דקות דומיה. האירוע מסתיים בשירת ההמנון הלאומי הבריטי ובשלוש תרועות הידד למלכה.

האירוע משמש גם להצגת פעילות הסעד של הלגיון הבריטי המלכותי למען חיילי בריטניה וותיקי המלחמה שלה. בשנים האחרונות הוא מתמקד בחיילי בריטניה המשרתים בחזיתות עיראק ואפגניסטן ובבני משפחותיהם.

האירוע כולו מלווה בנגינת ובתהלוכת תזמורות צבאיות ושירי לכת. תכניו הם לרוב הם מאופקים ורציניים, אך לעיתים משולבים בהם רגעים קלילים יותר, המיועדים למשוך קהלים צעירים. סמלו הוא פרח הפרג, שהוא גם סמל הלגיון הבריטי המלכותי וסמל הזיכרון לנופלים בבריטניה כולה. כל הנוכחים באירוע עונדים אותו על דש בגדם ובשיאו, ברגעי הדומיה, נופלים עלי הפרג מתקרת האולם.

האירוע מתקיים פעמיים: המופע הראשון, בשעות אחר הצהריים, פתוח לקהל הרחב. המופע השני, היוקרתי יותר, מתקיים בשעות הערב בנוכחות האורחים רמי המעלה ופתוח רק לחברי הלגיון הבריטי המלכותי. מופע זה משודר בטלוויזיה על ידי רשת ה-BBC.

## קישורים חיצוניים

* 
* פסטיבל הזיכרון 2014 באתר הלגיון הבריטי המלכותי
* פסטיבל הזיכרון 2013 באתר ה-BBC

קטגוריה:אירועי מוזיקה
קטגוריה:הממלכה המאוחדת: תרבות הנצחה
קטגוריה:טקסים בממלכה המאוחדת
קטגוריה:ותיקי צבא ומלחמה
קטגוריה:אירועי מוזיקה בלונדון
קוארטו סנט'אלנה

**קוארטו סנט'אלנה** (באיטלקית: **Quartu Sant'Elena**, בסרדו: **Cuartu Sant'Aleni**) היא עיר בנפת קליארי שבמחוז האוטונומי של סרדיניה שבאיטליה. קוארטו סנט'אלנה שוכנת במרחק של 6 ק"מ ממזרח לבירת המחוז קליארי על הדרך הרומית העתיקה. זוהי העיר השלישית במספר תושביה בסרדיניה.

## היסטוריה
שמה של קוארטו סנט'אלנה לקוח מהמרחק שלה מקליארי (קוארטו מילס, בלטינית: Quartum miles, ארבעה מילים) והתוספת סנט'אלנה היא על שם הלנה הקדושה, אמו של הקיסר קונסטנטינוס, שעברה במקום.

הנוכחות האנושית במקום החלה בתקופה הפיניקית, כפי שניתן לראות מממצאים ארכאולוגיים. כמו כן נתגלו באזור ממצאי קבורה מהתקופה הרומית.

במאה ה-4 לספירה הייתה סרדיניה מחולקת לארבע ממלכות (Giudicati). קוארטו, שבתקופה זו היו בנויים בה 14 בתים, השתייכה לממלכת קליארי. ב-1066 מונה לקוארטו ארכיבישוף משלה ואז חזרה להיות תחת שיפוטו של טורצ'יטוריו השני (Torchitorio II). בתקופת שלטון מלכי אראגון, סבלה קוארטו מרעב, מדבר, ממלריה ומפשיטות חוזרות ונשנות של הסרצנים, בעקבות התערערות המצב הכללי באי.

ב-1793 נחתו על חוף קוארטו חיילים מהצי הצרפתי, מתוך כוונה לכבוש את כל האי. תושבי העיר, בהנהגתו של אנטוניו פיסאנו (Antonio Pisanu), תקפו את הצרפתים וגרשו אותם לאחר קרב עקוב מדם.

משטר הפאודליזם הסתיים ב-1836. ב-1956 זכתה קוארטו סנט'אלנה למעמד של עיר.

## אתרים חשובים
חמש כנסיות מצויות בקוארטו. החשובה מבניהן היא הכנסייה של הקיסרית הלנה הקדושה (Sant'Elena Imperatrice), שהוקמה לפני 1589, אך כיום היא מעוצבת בסגנון נאו-קלאסי ולאחרונה הוגדרה כבזיליקה. כנסיות נוספות הן כנסיית סנטה מריה קפולה (Santa Maria Cepola), שנבנתה לפני 1089 וכנסיית אגתה הקדושה (Sant'Agata).

מבנה חשוב נוסף הוא בית איכרים גדול מהמאה ה-17. בסביבת העיר מצויים נוראגים רבים.

## כלכלה
כלכלתה של קוארטו מבוססת על מגזר השירותים. כמו כן מיוצרים בעיר יינות, לחמים ודברי מאפה. למרות שהעיר לא גדולה במיוחד, ניתן למצוא בה בתי מסחר רבים.

## קישורים חיצוניים

* 

## הערות שוליים

קטגוריה:סרדיניה: ערים
רוקי השנה ב-WNBA

**רוקי השנה ב-WNBA** הוא פרס שנתי מטעם ליגת ה-WNBA המחולק מאז עונת  לרוקי המצטיינת של העונה הסדירה. הזוכה נבחרת על ידי פאנל של כתבי ספורט מארצות הברית. כל משתתף בהצבעה נותן ניקוד לשלוש שחקניות – המדורגת ראשונה מקבלת 5 נקודות, השנייה 3 והשלישית נקודה בודדת. השחקנית בעלת סך הנקודות הגבוה ביותר זוכה בתואר.

קנדיס פארקר הייתה לשחקנית היחידה שזכתה הן בתואר רוקי השנה והן בתואר ה-MVP של העונה הסדירה באותה שנה.

## הזוכות

## קישורים חיצוניים
*רוקי השנה, באתר ליגת ה-WNBA

## הערות שוליים

קטגוריה:פרסי WNBA
קטגוריה:פרסים המוענקים לנשים: ספורט
כריית יהלומים

**כריית יהלומים** היא אחד ממקורות העושר החשובים בעולם. יהלומים נמצאים בשימוש בתעשייה ובתכשיטנות, ומחיריהם עולים בהתמדה.

כ-98.5% מכריית היהלומים ברחבי העולם מתבצעת ב-11 מדינות: אוסטרליה, אנגולה (11%), בוצואנה (23%), ברזיל, דרום אפריקה (12%), מרכז אפריקה, נמיביה, סיירה לאון, קונגו, קנדה (16%) ורוסיה (18%). במכרות היהלומים בארצות אלו ובשאר אזורי הכרייה, מפיקים יהלומי גלם בשווי של 12.5 עד 13 מיליארד דולר בשנה.

## תהליך הכרייה
ישנם שני נתיבים לכריית יהלומים, כרייה ממרבצים אלובליים וחפירה בבטן האדמה.
שמאל|ממוזער|150px|כורי יהלומים בסיירה לאון, 2011
היהלומים שבכרייה ממרבצים אלובליים (הקרויים גם "מקורות משניים") נוצרים כתוצאה משחיקת סלעי קימברליט נושאי יהלומים, במהלכה משתחררים היהלומים כמו גם מרכיבים מינרליים אחרים, ונסחפים אל ערוצי נחלים ונהרות או אל קרקעית הים. בדרך כלל הם באיכות נוי גבוהה, שכן אבנים באיכות נמוכה שורדות פחות את הסחף. יהלומים אלו נכרים בדרך כלל על ידי קבוצות כורים עצמאיות וקטנות.

שמאל|150px|ממוזער|מבנה סכמתי של ארובה וולקנית
הנתיב השני, חפירה וקדיחה יזומה בבטן האדמה, וגילוי ארובה וולקנית ("ארובת קימברליט"). לאחר גילויה יערך חקר ההיתכנות הכלכלית שלה, התאמתה לדרישות החוק המקומי והבינלאומי. ואם אלו מאושרים, תכנון המכרה ובנייתו, וסקירת הצפי של התפוקה העתידית ממנו. מעת גילויה של ארובת קימברליט ועד שמתבררת כדאיותה הכלכלית עלולות לעבור כ-8–10 שנים.

היהלומים הנמצאים ומופקים במכרות השונים הם בשלל איכויות, צבעים וגדלים. חלקם נחשב ליהלומי גלם כמעט חסרי ערך, וחלקם אבנים נדירות, והמחירים נקבעים בהתאם למצבם.

## התנהלות הכרייה
כריית יהלומים התגברה בהתמדה מאז שנות ה-80 של המאה ה-20. כ-75% מהתפוקה העולמית נכרית במעבה האדמה, ליתר דיוק בארובות קימברליט. סלעי הקימברליט נושאים יהלומים. וכ-14 גרם יהלומים (70 קרט) מופקים בממוצע מ-100 טון סלעים.

הכרייה מארובות הקימברליט ברחבי העולם נשלטת בידי 5 תאגידים גדולים, החולשים על כ-79% מהתפוקה העולמית: אלרוסה, , דה בירס, ואבר ו-BHP.

לצד התאגידים פועלים ארגונים כלכלים שונים: חברות לחיפוש וכרייה, בעלי רישיונות כרייה וחופרים מורשים, פועלי ומנהלות מכרות וכן ספקי שירותים שונים. ביבשת אפריקה נאמד מספר החופרים (מורשים ושאינם מורשים) בכמיליון עד שני מיליון בני אדם, והשכר על עבודתם הוא כדולר אחד ליום עבודה. בדרום אפריקה כ-1,500 חופרים מורשים, ותפוקתם היא כ-400,000 קרט בשנה.

עד שנות ה-70 של המאה ה-20 כ-80% מתפוקת היהלומים בעולם סווגה כיהלומי תעשייה. אולם מאז התפתחות הטכנולוגיה שאפשרה ייצור יהלומים מלאכותיים לתעשייה ירד מאוד מחירם של יהלומי התעשייה. מפיקי היהלומים התמודדו עם ירידת הביקוש על ידי הסבת יהלומי תעשייה לשימושים בענף התכשיטנות. תעשיית היהלומים שהוסבו, ונקראו יהלומי "כמעט נוי", התפתחה בעיקר בהודו וגרמה לצמיחת ענף היהלומים בה.

## מאבקים פוליטיים
מאז שנות ה-80 של המאה ה-20, התחוללו מלחמות עקובות מדם על השליטה במכרות היהלומים, על הכרייה ועל הרווחים מהמסחר בהם. המאבק מתנהל על ידי קבוצות חמושות הנאבקות או מורדות בשלטונות מדינות אחדות באפריקה, כמו הרפובליקה הדמוקרטית של קונגו, אנגולה וסיירה לאון. האו"ם הוציא אל מחוץ לחוק את היהלומים המופקים בחסות הקבוצות המורדות, שנקראו "יהלומי דמים", או שהגביל מאוד את המסחר בהם.

## לקריאה נוספת
* חיים אבן-זוהר, **כריית יהלומים בעולם, מדיניות ואסטרטגיה במרכזי הגלם**, (עורכת: שירה עמי), מכון היהלומים הישראלי IDI, 2007.
## קישורים חיצוניים
* 
## הערות שוליים

קטגוריה:יהלום
קטגוריה:מחצבים
נואורו

**נואורו** (באיטלקית: , בסרדו: **Nùgoro**) היא בירת נפת נואורו שבמחוז האוטונומי סרדיניה שבאיטליה. העיר ממוקמת על מורדות הר אורטובנה (Ortobene) שבמזרח האי והיא העיר השישית במספר תושביה בסרדיניה.

נואורו היא מקום הולדתם של אומנים, סופרים, משוררים, ציירים ופסלים ושוכנים בה המוזיאונים החשובים ביותר בסרדיניה. העיר נחשבת כמרכז תרבותי חשוב של סרדיניה ונהוג לכנותה בכינוי "אתונה של סרדיניה" (Atene sarda). נואורו היא מקום הולדתה של גרציה דלדה, האישה האיטלקית הראשונה והיחידה עד כה שזכתה בשנת 1926 בפרס נובל לספרות.

## היסטוריה
העדויות הראשונות לנוכחות אנושית באזור נואורו הם "בתי הפיות" (בסרדו: Domus de Janas), שהם קברים חצובים בסלע המתוארכים לאלף השלישי לפני הספירה. יחד עם זאת, ממצאים קרמיים מהתרבות האוזיירית (Ozieri) שנתגלו במקום מתוארכים לאמצע האלף הרביעי לפני הספירה.

הקברים הללו היו מרכזה של התרבות הנוראגית שהתפתחה בסרדיניה החל מאמצע האלף השני לפני הספירה ועד לשנת 250 לפנה"ס לערך, כפי שמעידים יותר מ-30 אתרים נוראגים כמו הכפר שהתגלה בקרבת נואורו ובו התגלו כ-800 מבנים.

שטחי הקבורה נחצו על ידי דרך רומית שקישרה את קאראליס (Karalis, כיום קליארי) לאוּלביה (Ulbia, כיום אולביה). המיתוסים על ההתיישבות הרומית משתקפים בשפת הסרדו שעדיין מדוברת בנואורו. הניב המקומי של הסרדו נחשב לשפה ששמרה על צורתה המקורית באופן המובהק ביותר מבין השפות הרומאניות.

לאחר נפילתה של האימפריה הרומית המערבית, שלטו בסרדיניה הונדלים ולאחריהם הביזנטים. על פי מכתבים של האפיפיור גרגוריוס הראשון התקיימה תרבות רומית-נוצרית לצדן של תרבויות פגניות, בעיקר בפנים האי. עם דעיכת השלטון הביזנטי הוקמו בסרדיניה ארבע ממלכות (Giudicati, בסרדו: Judicados). במפה משנת 1147 מופיע שמו של כפר קטן בשם נוּגוֹר (Nugor). במאתיים השנים הבאות גדל הכפר ליישוב בן 1000 תושבים. נואורו נשארה עיירה בעלת חשיבות בינונית כאשר שלטו בסרדיניה מלכי אראגון וספרד, עד אשר הרעב והדבר הכו בה בסוף המאה ה-17.

לאחר שסופחה לממלכת סרדיניה נעשתה נואורו למרכז מנהלי של האזור, תואר אותו קיבלה ב-1836.

## ערים תאומות
* 
* 

## ראו גם

* אורגוסולו
* אוליאנה

## קישורים חיצוניים

* 
* מידע על נואורו באתר התיירות של סרדיניה 
* 

## הערות שוליים

קטגוריה:סרדיניה: ערים
יהודה פריהר

**יהודה פריהר** (**פרידברג**; 18 במרץ 1922 – 20 ביולי 1994) היה קצין צה"ל בדרגת אלוף-משנה, שירת כנספח צה"ל בארצות הברית ובקנדה, מפקד בית הספר לפיקוד ומטה.

## ביוגרפיה

פריהר, בן לאה וחיים אברהם פרידברג, נולד בפולין, עלה לארץ ישראל ב-1937 ולמד בטכניון. ב-1938 הצטרף לארגון "ההגנה" ועבר קורס מ"כים. ב-1941, במהלך מלחמת העולם השנייה התנדב לצבא הבריטי, עבר קורס קצינים במחנה סרפנד ב-1942. הוצב בגדוד השני של הרגימנט הארץ ישראלי, שלאחר מכן השתייך לבריגדה היהודית, ופיקד על מחלקת מרגמות. יחד עם הגדוד לחם בחזית האיטלקית וזכה לעיטור הצטיינות, השתחרר בדרגת מייג'ור. בתום המלחמה היה פעיל במוסד לעלייה ב', סייע לפליטים יהודים וברכש נשק ברחבי אירופה.

בשובו לארץ ישראל עבד בחברת הנפט העיראקית, התגייס למנגנון הקבע של "ההגנה" ושירת בלשכת ההדרכה. במלחמת העצמאות שירת כמפקד גדוד בחטיבת גבעתי. לאחר הגעת רכש המרגמות הכבדות 120 מ"מ מצרפת, במהלך ההפוגה השנייה, מונה להקים את יחידת המרגמות הכבדות, שפעלה כחיל נפרד מחיל התותחנים, ונקראה חטיבה 18 (שלימים הפכה לחטיבה 45 ומאוחר יותר לחטיבה 188). היחידה בפיקודו השתתפה בין השאר בקרב לטרון ובמבצע חורב. לאחר המלחמה עבר קורס מפקדי חטיבות ומונה למפקד חטיבת הראל. שימש שליש ראשי ולמד בבית ספר לפיקוד ומטה באנגליה. ביולי 1956 מונה למפקד בית הספר לפיקוד ומטה. היה חבר בוועדת הפקת הלקחים של צה"ל לאחר מלחמת סיני. ב-1960 מונה לנספח צה"ל בארצות הברית ובקנדה. ב-1963 השתחרר משירות הקבע. בשירות המילואים מונה בסמוך למלחמת ששת הימים לראש ענף קשר לעיתונות בדובר צה"ל, נטל חלק במאמצי ההונאה, ובמלחמה שימש כקצין קישור לתקשורת הזרה, תפקיד אותו מילא גם במלחמת יום הכיפורים.

לאחר שחרורו מילא תפקידי ניהול בתעשייה הישראלית, בהם המנהל האדמיניסטרטיבי של יצרנית הרכב ליילנד באשדוד, סמנכ"ל אוטוקרס ומנכ"ל מפעלי נייר מונטנה ("מולט") שבנהריה, בתקופת כהונתו יצאה החברה להנפקה ראשונה בבורסה לניירות ערך בתל אביב.

לאחר רכישת מפעלי נייר מונטנה ("מולט") על ידי "מפעלי נייר חדרה" שימש כסמנ"ל בחברה עד לפרישה לגמלאות.

לאחר מלחמת ששת הימים נמנה עם מייסדי התנועה למען ארץ ישראל השלמה. היה חבר בוועד המנהל של מוזיאון תל אביב לאמנות ובבית הדין העליון של התאחדות הכדורגל הישראלית.

היה נשוי לשולמית (שולה) ואב לשתי בנות. נקבר בבית העלמין מורשה ברמת השרון.

## קישורים חיצוניים

* 
* 
* 

## הערות שוליים

קטגוריה:ישראלים ילידי פולין
קטגוריה:בוגרי הטכניון - מכון טכנולוגי לישראל
קטגוריה:אלופי-משנה בצה"ל
קטגוריה:לוחמי ההגנה
קטגוריה:קצינים בריטים במלחמת העולם השנייה
קטגוריה:לוחמי הבריגדה היהודית
קטגוריה:מפקדי חטיבת הראל
קטגוריה:פעילי ההעפלה
קטגוריה:חברת הנפט העיראקית: אישים
קטגוריה:חיילי דובר צה"ל
קטגוריה:נספחים צבאיים ישראלים בארצות הברית
קטגוריה:מפקדי המכללה לפיקוד ולמטה
קטגוריה:מנכ"לים ישראלים
קטגוריה:חברי התנועה למען ארץ ישראל השלמה
קטגוריה:מנכ"לים יוצאי שירות קבע בצה"ל
קטגוריה:אישים הקבורים בבית הקברות מורשה
קטגוריה:חיילי צה"ל במלחמת סיני
קטגוריה:חיילי צה"ל במלחמת ששת הימים
קטגוריה:חיילי צה"ל במלחמת יום הכיפורים
קטגוריה:מפקדי גדודים בחטיבת גבעתי (תש"ח)
קטגוריה:מפקדי חטיבה 188
קטגוריה:ישראלים שנולדו ב-1922
קטגוריה:ישראלים שנפטרו ב-1994
Pwd

ממוזער | שמאל
**pwd** (באנגלית: Print Working Directory; "הדפס את תיקיית העבודה") היא פקודה במערכת הפעלה דמוית יוניקס המציגה את המיקום הנוכחי בו נמצא המשתמש במערכת הקבצים.

הפקודה המקבילה בסביבת Powershell, במערכת ההפעלה חלונות מבית מיקרוסופט, היא פקודת Get-Location.

## שימוש
השימוש הסטנדרטי בפקודת `pwd`, בסביבת יוניקס, יתבצע כדלקמן:

```bash
pwd
/home/user/Downloads
```


ניתן לשלב ערכים נוספים:
* man pwd - יציג את ספר הוראות של פקודה זו.

## קישורים חיצוניים

* רשימת פקודות יוניקס (באנגלית)
* רשימת פקודות CMD (באנגלית)

קטגוריה:פקודות מחשב
קטגוריה:פקודות יוניקס
צב ים זיתני

ממוזער|צבת ים נקבה
**צב ים זיתני** (שם מדעי: *Lepidochelys olivacea*) הוא צב ים אשר חי באוקיינוסים חמים, בעיקר באוקיינוס ההודי והאוקיינוס השקט. זהו צב ים קטן יחסית, אורך שריונו הוא 60–70 ס"מ ומשקלו 25–46 ק"ג. צבעו של הצב הוא ירוק זית ומכאן שמו.

צבי הים הזיתני חיים הן במים רדודים שעומק עד 25 מטר (רוב התצפיות שלהם הן במרחק 15 ק"מ מהיבשת) והן בים הפתוח. הם יכולים לשחות עד כ-1,000 ק"מ מהחוף כדי להזדווג אם כי רוב ההזדווגויות נעשות בקרבת החוף. את ביציהם הם מטילים באתרי קינון גדולים וצפופים על חופים רבים: מקליפורניה ועד אפריקה וכן בחופים רבים במזרח אסיה, הודו, הפיליפינים ואוסטרליה. 

צבי הים הזיתני הם טורפים, בעיקר של חסרי חוליות קטנים כגון צדפות, חלזונות, מדוזות וסרטנאים.

ביצי ואבקועי צב הים הזיתני נטרפים על ידי מגוון רב של בעלי חיים יבשתיים כגון דביבונים, זאבי ערבות (coyotes), כלבים, חזירים, קיימנים, סרטנאים גדולים ונחשים. את האבקועים שבוקעים מהביצה ונעים לים טורפים גם עופות ים רבים. בים טורפים אותם בעיקר דגים גדולים, כרישים, תניני ים ולווייתנים קטלנים (אורקות). כמות הטורפים האפשריים קטנה באופן ניכר עם הגיעם לבגרות והם מאוימים רק על ידי טורפים גדולים במיוחד, כגון כרישים ולווייתני קטלן. גם האדם הוא איום מרכזי על צבי הים הזיתניים ורבים מהם נהרגים עקב ציד, דיג, פגיעה בכלי שיט ואובדן בית גידול עקב זיהום ופעילות אנושית. עוד גורם מרכזי לתמותת ביצים הוא צפיפות הקנים באתרי הקינון הגורם לכך שצבות ים שמטילות ביצים רומסות קנים אחרים ומשמידות את הביצים שבתוכן.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1829
קטגוריה:טקסונים שתוארו בידי יוהאן פרידריך פון אששולץ
קטגוריה:צבים ימיים
קטגוריה:ארץ ישראל: צבים
גאבורג גאזריאן

**גֵבורג גאזריאן** (בארמנית: **Գևորգ Ղազարյան**; נולד ב-5 באפריל 1988) הוא כדורגלן עבר  ארמני ששיחק בעמדת הקיצוני באררט-ארמניה מליגת העל הארמנית ובנבחרת ארמניה.

## קריירת מועדונים
גאזריאן התחיל את הקריירה שלו במחלקת הנוער של פיוניק ירוואן, בשנת  ערך את הופעת הבכורה שלו בקבוצה הבוגרת. ב-24 במאי 2006, הבקיע את שער הבכורה שלו נגד שיראק, אחרי כמה דקות הבקיע את שערו השני. המשחק נגמר בניצחון 0-7 לטובת פיוניק.

בינואר  הושאל לבננטס ירוואן עד לקיץ, הופעת הבכורה שלו כבש שלושער, ובקיץ חזר לפיוניק. ב-10 במאי 2010 כבש צמד בגמר הגביע הארמני שנגמר בניצחון 0-4 של פיוניק נגד בננטס. עם פיוניק זכה ב-5 אליפויות, 2 גביעים ו-2 סופרקאפים.

ביוני 2011, חתם במטאלורג דונייצק ביחד עם חברו לקבוצה מרקוס פיזאלי. ב-10 ביולי 2011 ערך את הופעת הבכורה שלו בניצחון 0-1 נגד צ'רנומורץ אודסה, ב-11 בספטמבר 2011 הבקיע את שער הבכורה שלו בניצחון 0-1 נגד אובולון קייב. ב-19 ביולי 2012 הבקיע שלושער ובישל שער אחד בניצחון 0-7 נגד צליק ניקשיץ.

ב-26 בנובמבר 2013 הושאל לשחטר קראגנדי והיה אמור להצטרף לקבוצה בקיץ, אך לא הגיע לסיכום עם הקבוצה ולכן חזר למטאלורג.

בקיץ  חתם באולימפיאקוס לשנתיים אחרי שסיים חוזה במטאלורג.

כעבור כחצי שנה, בינואר 2015, הודיעה הנהלת אולימפיאקוס על הפסקת חוזהו של גאזריאן.

בקיץ  חתם בצ'אווס.

### קריירת נבחרות
בצעירותו שיחק גאזריאן בנבחרת ארמניה בכדורגל עד גיל 21. בשנת  זומן לראשונה לסגל הנבחרת הבוגרת. ב-22 באוגוסט 2007 ערך את הופעת הבכורה שלו נגד  במסגרת מוקדמות יורו 2008, המשחק נגמר בתיקו 1-1. ב-28 במרץ 2009 הבקיע את שער הבכורה שלו בתיקו 2-2 נגד .

בקמפיין מוקדמות יורו 2012 כבש 5 שערים, והיה שני להנריך מחיתריאן בטבלת מלך השערים של הנבחרת.

ב-11 בספטמבר 2012, הורחק גאזריאן לראשונה בקריירה שלו בהפסד 1-0 נגד .

## קישורים חיצוניים

קטגוריה:כדורגלנים ארמנים
קטגוריה:קשרי כדורגל ארמנים
קטגוריה:ירוואן: כדורגלנים
קטגוריה:כדורגלני פיוניק ירוואן
קטגוריה:כדורגלני אורארטו ירוואן
קטגוריה:כדורגלני מטאלורג דונצק
קטגוריה:כדורגלני שחטר קראגנדי
קטגוריה:כדורגלני אולימפיאקוס
קטגוריה:כדורגלני קרקירה
קטגוריה:כדורגלני מאריטימו
קטגוריה:כדורגלני שאביש
קטגוריה:כדורגלני א.א.ל. לימסול
קטגוריה:כדורגלני לאמיה 1964
קטגוריה:כדורגלני נבחרת ארמניה
קטגוריה:ארמנים שנולדו ב-1988
כיכר ברקלי

ממוזער|שמאל|כיכר ברקלי ב-1830
[ממוזער|שמאל|כיכר ברקלי ב-[2005]]
**כיכר ברקלי** היא כיכר עירונית ברובע מייפייר בוסט אנד של לונדון, בסיטי של וסטמינסטר. הכיכר נבנתה באמצע המאה ה-18 על ידי הארכיטקט ויליאם קנט. הכיכר קרויה על שם משפחת ברקלי, משפחת אצולה מגלוסטרשייר, שביתה בלונדון, בית ברקלי, עמד באזור עד 1733 ושימש למגוריה בנוסף לטירת ברקלי בגלוסטרשייר.

## תיאור
בעוד שכיכר ברקלי נבנתה במקור כאזור מגורים, כיום נותר בכיכר רק בית דירות אחד - בית מספר 48. מגורים בכיכר ברקלי מבוקשים מאוד, והמתגוררים שם לא מוכרים את ביתם לעיתים קרובות. ההיצע המוגבל והביקוש הגבוה יצרו שוק בו אנשים שמתגוררים בכיכר ברקלי דורשים מחירים גבוהים יותר על הנכס בשוק מאשר אנשים המוכרים את בתיהם בשכונות אמידות אחרות.

## קישורים חיצוניים

ברקלי
מצר הטטרים

**מְצַר הטטרים** (ברוסית: **Татарский пролив** *Tatarski proliv*; נודע בעבר בשם "מפרץ הטרטרים", Тартарский залив; ביפנית: "מצר מאמיה" 間宮海峡 Mamiya Strait) הוא מצר ים באוקיינוס השקט בין האי סחלין לבין יבשת אסיה במזרח הרחוק הרוסי. המצר מקשר בין ים יפן שמדרום לו לבין ים אוחוצק (דרך מצר נבלסקוי, לימן האמור ומפרץ סחלין) שמצפונו.

רוחבו של המצר נע בין 7.3 ק"מ בנקודה הצרה ביותר (מצר נבלסקוי) בצדו הצפוני ועד 324 ק"מ בפתחו הדרומי; עומקו – בין 20 מ' ל-4 מ' ואורכו המרבי כ-860 ק"מ.

[שמאל|ממוזער|242px|נמל [ואנינו – נמל חשוב לחופו של מצר הטטרים]]

נמל ואנינו (Ванино), בחבל חברובסק, לחופו המערבי של המצר, מקושר באמצעות מסילת הרכבת באיקל-אמור למרכז סיביר, וכן מאז 1973 באמצעות קו מעבורות מובילות רכבות מטען ונוסעים לנמל חולמסק (Холмск) שלחופו המזרחי של המצר, בדרום סחלין.

## ראו גם
* מצר נבלסקוי
* מנהרת סחלין
* מצר לה פרוז
* מנהרת סחלין-הוקאידו – פרויקט לכריית מנהרה מתחת למצר לה פרוז לחיבור האי הוקאידו עם האי סחלין (או לחלופין לבניית גשר בין שני האיים)
* טיסה 007 של קוריאן אייר

## קישורים חיצוניים

* 

## הערות שוליים

קטגוריה:סחלין
קטגוריה:ים יפן
הטטרים
קטגוריה:חבל מנהלי חברובסק: גאוגרפיה
תיאו רוסי

**ג'ון תיאודור "תיאו" רוסי** (באנגלית: **John Theodore "Theo" Rossi**; נולד ב-4 ביוני 1975) הוא שחקן אמריקאי, המוכר בעיקר בשל תפקידו כחואן קרלוס אורטיז בסדרת הדרמה "ילדי האנרכיה" (2014-2008), ובשל הופעתו בדמותו של הרנן "שיידס" אלוורז (אנ') בסדרה "לוק קייג'" (2018-2016) מבית מארוול קומיקס.

## ביוגרפיה
רוסי נולד ברובע סטטן איילנד בניו יורק למשפחה ממוצא איטלקי, ספרדי, סורי, וצפון אפריקאי. למד בתיכון הקתולי מונסיניור פארל שבניו יורק. לאחר מכן למד בחוג לדרמה באוניברסיטת אולבני (אנ') באולבני, מדינת ניו יורק ובהמשך הוא למד משחק במכון לי סטרסברג לתיאטרון ולקולנוע, שם הופיע במספר הפקות תיאטרון.

בגיל 24 עבר רוסי להתגורר בלוס אנג'לס על מנת להצטלם לפרסומות.

## קריירה
בתחילת דרכו השתתף רוסי כשחקן אורח בסדרות טלוויזיה ובסרט "שיגעון של הישרדות" משנת 2003 לצידן של האחיות אולסן.

רוסי פרץ לתודעה בשנת 2008 לאחר שקיבל את תפקיד ההאקר הצעיר חואן קרלוס אורטיז בסדרת הדרמה הפופולרית "ילדי האנרכיה" של רשת הטלוויזיה FX Networks; את דמות זו גילם במשך כל שבע עונותיה של הסדרה עד לסיומה ב-2014.

עוד בשנת 2008, רוסי הופיע בנוסף גם בתפקידים קטנים בסרטי הקולנוע "קלוברפילד" ו"לילות אל איי".

בשנת 2016 החל לשחק בסדרת גיבורי העל "לוק קייג'" מבית מארוול קומיקס, את דמותו של הרנן "שיידס" אלוורז (אנ'), עבריין רחוב מתוחכם, חסר מעצורים, מאיים, חלקלק ומניפולטיבי. בשנת 2018 שב עם תפקידו לעונה השנייה.

בשנת 2021 גילם את ברט קאמינגס בסרט "צבא המתים" שהופק על ידי נטפליקס בבימויו של זאק סניידר. באותה שנה שיחק במיני-סדרה "סיפור אמיתי" של נטפליקס; את דמותו של ג'ין, מעריץ נלהב של הסטנדאפיסט קיד, אותו מגלם קווין הארט.

בשנת 2022 שיחק לצדה של אוברי פלזה בסרט המותחן "אמילי הפושעת" בדמותו של יוסף; רוסי אף קיבל מועמדות על תפקידו לפרס אינדפנדנט ספיריט לשחקן המשנה הטוב ביותר.

בספטמבר 2024, רוסי לוהק לסרטו של אהרון הארווי "Come With Me" בתור כוכב הסרט ומפיק בפועל. הסרט עוסק בגבר ממעמד הפועלים שמתמודד עם בעיות בעבודתו ומשפיע עליו שדרן רדיו המשדר תכנים פרובוקטיביים.

## חיים אישיים
בשנת 2014 הוא נישא למייגן מקדרמוט, ולהם שני בנים, שנולדו בשנת 2015 ובשנת 2017; הם מתגוררים באוסטין, טקסס.

באוקטובר 2012, לאחר שהוריקן סנדי פגעה בסטטן איילנד, רוסי, עם חברים ובני משפחה, הקים את סטטן סטרונג, תוכנית שיקום לאזור המוכה. סטטן סטרונג בנתה מחדש שלושה בתים עבור קורבנות ההוריקן.

רוסי הוא תומך ברווחת בעלי חיים והוא טבעוני מאז 1997. הוא השיק קמפיין עם האגודה ההומנית של ארצות הברית (אנ') כדי לשמור על כלבי רחוב. הוא הופיע במודעה של PETA שמקדמת אימוץ חיות מחמד.

## פילמוגרפיה

### קולנוע

### טלוויזיה

## קישורים חיצוניים

## הערות שוליים

קטגוריה:שחקני קולנוע וטלוויזיה אמריקאים
קטגוריה:אמריקאים ממוצא סורי
קטגוריה:אמריקאים ממוצא איטלקי
קטגוריה:אמריקאים ממוצא ספרדי
קטגוריה:בוגרי מכון לי סטרסברג לתיאטרון ולקולנוע
קטגוריה:פעילי זכויות בעלי חיים אמריקאים
קטגוריה:טבעונים אמריקאים
קטגוריה:בוגרי אוניברסיטת אולבני
קטגוריה:אמריקאים שנולדו ב-1975